百宵华灯宴,一旦星散人。岁去弦吐箭,忧来蚕抽纶。绵绵无穷事,各各驰绕身。徘徊黄缥缈,倏忽春霜宾。相为物表物,永谢区中姻。日嗟来教士,仰望无由亲。东都清风减,君子西归朝。独抱岁晏恨,泗吟不成谣。贵游意多味,贱别情易消。回雁忆前叫,浪凫念后漂。悠悠孤飞景,耸耸衔霜条。昧趣多滞涩,懒朋寡新僚。病深理方悟,悔至心自烧。寂静道何在,忧勤学空饶。乃知减闻见,始遂情逍遥。文字徒营织,声华谅疑骄。顾惭耕稼士,朴略气韵调。善士有馀食,佳畦冬生苗。养人在养身,此旨清如韶。愿贡高古言,敢望锡类招。